Pasaulio prekybos centras

Pasaulio prekybos centras () – iki 2001 m. Niujorke stovėjęs 7 pastatų kompleksas, iš kurių išsiskyrė du 110 aukštų dangoraižiai. Kompleksas pastatytas 1966–1973 m. ir sunaikintas per rugsėjo 11-osios teroristų išpuolį.

Statybos 

Statybų darbai prasidėjo 1966 metų rugpjūčio 5 dieną. Projektą finansavo Port Authority of New York and New Jersey. Atlikti pamatų paruošimo darbus nebuvo lengva, nes netoliese ėjo dvi metro linijos, kurių darbui nebuvo galima trukdyti. Po žeme 760 000 m³ plote buvo pastatytas 6-aukštų rūsys, 93 000 m² iškastos žemės buvo supilta prie netoliese esančios Hudsono upės, taip sukuriant vietą dabar esančiam Battery Park City. 1970 metais buvo baigtos pirmojo dangoraižio statybos, į kurį pirmieji nuomininkai pradėjo keltis dar 1970 metų gruodį, į antrąjį dangoraižį pirmieji nuomininkai pradėjo keltis tik 1972 metų sausį. Abiejų dangoraižių pastatymas kainavo 900 milijonų JAV dolerių. Kaspino kirpimo ceremonija įvyko 1973 metų balandžio 4 dieną.

Kompleksas

Dvyniai dangoraižiai 
Pasaulio prekybos centro kompleksas susidėjo iš septynių pastatų, tačiau iš jų labiausiai išsiskyrė du 110-aukštų dangoraižiai.1PPC (Šiaurinis dangoraižis ant kurio 1978 metais buvo pastatyta 360 pėdų aukščio televizijos antena) buvo 417 metrų (1 368 pėdų) aukščio. 2PPC (Pietinis dangoraižis ant kurio stogo buvo pastatyta stebėjimo aikštelė) buvo 415 metrų (1 362 pėdų) aukščio. Pastatų matmenys buvo 64,4 su 64,4 metrų. Iki Rugsėjo 11 atakų pastatų rūsyje buvo įsikūręs didžiausias prekybos centras Manhetene pavadinimu The Mall at the World Trade Center.

Po statybų pabaigos 1972 metais, 1-asis dangoraižis tapo aukščiausiu pastatu pasaulyje, aplenkdamas iki tol 40 metų aukščiausiu buvusį Empire State Building. 2-asis dangoraižis tapo antru pagal aukštį pastatu pasaulyje, kai buvo užbaigtas 1973 metais. Aukščio skirtumas tarp dvynių dangoraižių atsirado todėl, kad uosto valdyba nusprendė paaukštinti 43 ir 67 aukštus 1 dangoraižyje, 2 dangoraižyje to nereikėjo, todėl pastatas išliko 415 metrų aukščio. Dangoraižiai neilgai buvo aukščiausiais pastatais pasaulyje, juos 1973 metais aplenkė Čikagoje pastatytas Sears Tower, kurio aukštis siekė 442 m.

Aštuoni iš 110 aukštų buvo techninės paskirties (mechaniniai aukštai), juos sudarė 7/8, 41/42, 75/76 ir 108/109 aukštai. Tiek vienas, tiek kitas dangoraižis turėjo po 350 000 m² laisvos vietos skirtos biurams, bendras septynių komplekso pastatų laisvas plotas skirtas biurams sudarė 1,04 km².

XX a. 10 dešimtmetyje komplekse buvo įsikūrę apie 500 kompanijų biurai, tarp jų buvo daugybė finansinių kompanijų, tokių kaip Morgan Stanley, Aon Corporation, Salomon Brothers, bei pati uosto valdyba. Elektra pastatus aprūpino Consolidated Edison (ConEd). Į pastatus tekėdavo 13 800 voltų srovė, kuri tekėdavo į pastotes įsikūrusias mechaniniuose aukštuose, ten srovė būdavo mažinama 480/277 ir vėliau į 120/208 voltus, kuri buvo reikalinga įvairiems prietaisams ir apšvietimui. Kompleksas taip pat turėjo avarinių elektros generatorių.

110-ame šiaurinio dangoraižio aukšte buvo įkurtos komercinės ir viešosios radijo, bei televizijos perdavimo stotys. Ant dangoraižio stogo buvo pastatyta daugybė įvairių antenų tame tarp ir 360 pėdų (apytiksliai 110 metrų) aukščio centrinis antenos stiebas, kuris buvo perstatytas 1999 metais ir pritaikytas skaitmeninei televizijai. Centriniame stiebe buvo pastatytos beveik visos pagrindinių Niujorko transliuotojų antenos: WCBS-TV 2, WNBC-TV 4, WNYW 5, WABC-TV 7, WWOR-TV 9 Secaucus, WPIX 11, WNET 13 Newark, WPXN-TV 31 ir WNJU 47. Nuo stiebo taip pat buvo transliuojamos keturios miesto radijo stotys FM dažniu:WPAT-FM 93,1, WNYC 93,9, WKCR 89,9, ir WKTU 103,5.

Stebėjimo aikštelė ir langai 

Didžioji pasaulio prekybos centro komplekso dalis buvo neprieinama visuomenei, tačiau 2PPC (Pietiniame dangoraižyje) buvo įrengta stebėjimo aikštelė pavadinimu „Top Of The World“ (liet. „Pasaulio viršūnė“). Žmonės norintys patekti į stebėjimo aikštelę pirmiausiai turėdavo praeiti apsaugos patikrinimą, kuris atsirado po 1993 metais įvykusių pasaulio prekybos centro sprogdinimų, tik praėjus patikrinimą buvo galima patekti į 107 aukšte įsikūrusią vidinę stebėjimo aikštelę, kuri buvo 399 metrų aukštyje ir iš ten buvo matomas Niujorko miesto vaizdas 360 laipsnių kampu, taip pat buvo rodomas trimatis Manheteno vaizdas ir dirbtinai sukurtas vaizdas iš sraigtasparnio, skraidančio po miestą. Žmonės taip pat galėjo pasinaudoti eskalatoriumi ir pakilti į lauke esančią, aukščiausią pasaulyje stebėjimo platformą. Platforma buvo 420 metrų aukštyje. Teigiama jog esant geroms oro sąlygoms žmonės galėjo matyti vaizdą 72 kilometrų (45 mylių) atstumu. Ant stogo taip pat buvo pastatyta tvora, sauganti nuo savižudžių.

Šiaurinio dangoraižio (1PPC) 107 aukšte buvo įsikūręs restoranas pavadinimu „Windows on the World“, lietuviškai reiškiantis „Langai ant pasaulio“. Tai buvo elegantiškas restoranas, kuriame būdavo švenčiamos stambios šventės, tokios kaip vestuvės. Per savo paskutinius pilnus darbo metus, restoranas uždirbo 37,5 milijonus JAV dolerių, tapdamas daugiausiai pajamų gaunančiu restoranu Jungtinėse Amerikos Valstijose.

Kiti pastatai 
Kompleksą sudarė ir penki mažesni pastatai. Vienas iš jų buvo 22-aukštų Vista Hotel viešbutis (3 PPC) įsikūręs komplekso pietvakariuose. Trys žemaūgiai (4 PPC, 5 PPC ir 6 PPC) pastatai buvo išdėstyti aplink aikštę, pastarieji buvo tokio paties dizaino kaip ir dvyniai dangoraižiai. 6 PPC buvo įsikūręs komplekso šiaurės vakaruose, 5 PPC buvo įsikūręs komplekso šiaurės rytuose, o 4 PPC komplekso pietryčiuose. 1987 metais buvo pastatytas naujas 47-aukštų pastatas komplekso šiaurėje ir pavadintas 7 pasaulio prekybos centro pastatu. Po pasaulio prekybos centro kompleksu buvo įkurtas požeminis prekybos centras, kuris buvo sujungtas su Niujorko metro sistema, uosto valdybai priklausančiu PATH traukiniu, kuris jungė Manheteną su Niudžersiu, Hobokenu ir Niuarku.

Po kompleksu buvo įsikūrusi viena didžiausių pasaulio aukso saugyklų, priklausanti įvairiems komerciniams bankams. 1993 metais netoli saugyklos seifo buvo susprogdinta bomba, tačiau seifas atlaikė sprogimą. Praėjus septynioms savaitėms po rugsėjo 11 atakų, iš saugyklų buvo išvežta brangiojo metalo, kurio vertė buvo 230 milijonai JAV dolerių.

Pasaulio prekybos centro gyvenimas 
Eilinę darbo dieną dangoraižiuose dirbo apie 50 000 darbuotojų, bei dar 200 000 žmonių į pastatą pakliūdavo kaip lankytojai. Kompleksas buvo toks didelis, kad net turėjo savo pašto indeksą, 10048. Dangoraižiai siūlė įspūdingus vaizdus nuo stebėjimo aikštelės įsikūrusios pietiniame dangoraižyje, bei 107 aukšte įsikūrusį restoraną šiauriniame dangoraižyje. Dvyniai dangoraižiai tapo gerai žinomi visame pasaulyje, juos buvo galima pamatyti įvairiose filmuose, televizijos laidose, atvirukuose, prekių etiketėse, žurnaluose bei kitur. Taip pastatai tapo neatsiejama Niujorko miesto dalimi, kaip Empire State Building dangoraižis arba Laisvės statula. 1974 metais prancūzų akrobatas trosu perėjo nuo vieno dangoraižio stogo iki kito.

1975 m. vasario 13 d. gaisras 
1975 metų vasario 13 dieną Šiaurinio dangoraižio 11-ame aukšte kilo gaisras, kuris buvo įsiplieskęs iki beveik pusės aukšto. Ugnis kabelių angomis pradėjo plisti ir į kitus aukštus, tačiau ten buvo greitai užgesinta, pats gaisras buvo numalšintas per kelias valandas. Ugniai atsparia medžiaga padengta plieno konstrukcija buvo apsaugota nuo tirpimo, dėl to po gaisro neliko jokių konstrukcijos pažeidimų. Įvykis nulėmė tai, jog abiejose dangoraižiuose buvo įdiegta purkštukų sistema. Gaisrininkai teigia jei tokia sistema būtu buvusi įdiegta tuo metu kai dangoraižiai buvo statomi, ugnis būtų padariusi mažiau žalos. Neskaitant žalos, kurią padarė ugnis, keli žemesni aukštai buvo užlieti vandeniu, kol buvo gesinamas gaisras.

1993 m. vasario 26 d. sprogdinimai 

1993 metų vasario 26 dieną 12:17 vietiniu laiku, Ramzi Yousef pastatė sunkvežimį su 680 kg sprogmenų garaže esančiame po šiauriniu dangoraižiu, bei detonavo sprogmenį. Sprogimo metu žuvo 6 žmonės, bei apie 50 000 žmonių trūko oro.

Dauguma žmonių buvusių šiauriniame dangoraižyje buvo priversti lipti žemyn laiptais kuriose nebuvo avarinio apšvietimo, kai kuriems žmonėms reikėjo dviejų ar net daugiau valandų, kad pasiektų saugią vietą. Po įvykių uosto valdyba laiptinėse įdiegė avarinį apšvietimą. Manoma, kad laiptinių apšvietimas padėjo išgelbėti daugybę gyvybių per rugsėjo 11 atakas.

1997 ir 1998 metais islamo ekstremistai prisidėję prie sprogdinimų buvo nuteisti kalėti iki gyvos galvos. Po įvykių aukoms buvo pastatytas memorialas, baseinas su žuvusiųjų vardais. Po 2001 m. rugsėjo 11 d., buvo rasta memorialo detalė su užrašu „John“, tai vienintelė memorialo detalė likusi po dangoraižių griūties.

2001 m. rugsėjo 11 d. atakos

Nuorodos 
 Aukščiausi pastatai Niujorke

JAV verslo centrai
 
Niujorko dangoraižiai

fi:World Trade Center